CELEX: 32021R0539
Language: hu
Date: 2021-02-11 00:00:00
Title: A Bizottság (EU) 2021/539 felhatalmazáson alapuló rendelete (2021. február 11.) a 2013/36/EU európai parlamenti és tanácsi irányelvnek a globálisan rendszerszinten jelentős intézmények azonosítására és a globálisan rendszerszinten jelentős intézmények alkategóriáinak meghatározására alkalmazott módszertan részletes leírására vonatkozó szabályozástechnikai standardok tekintetében történő kiegészítéséről szóló 1222/2014/EU felhatalmazáson alapuló rendelet módosításáról (EGT-vonatkozású szöveg)

2021.3.29.   
               
               
                  HU
               
               
                  Az Európai Unió Hivatalos Lapja
               
               
                  L 108/10
               
            
         A BIZOTTSÁG (EU) 2021/539 FELHATALMAZÁSON ALAPULÓ RENDELETE
         (2021. február 11.)
         a 2013/36/EU európai parlamenti és tanácsi irányelvnek a globálisan rendszerszinten jelentős intézmények azonosítására és a globálisan rendszerszinten jelentős intézmények alkategóriáinak meghatározására alkalmazott módszertan részletes leírására vonatkozó szabályozástechnikai standardok tekintetében történő kiegészítéséről szóló 1222/2014/EU felhatalmazáson alapuló rendelet módosításáról
         (EGT-vonatkozású szöveg)
         AZ EURÓPAI BIZOTTSÁG
         tekintettel az Európai Unió működéséről szóló szerződésre,
         tekintettel a hitelintézetek tevékenységéhez való hozzáférésről és a hitelintézetek és befektetési vállalkozások prudenciális felügyeletéről, a 2002/87/EK irányelv módosításáról, a 2006/48/EK és a 2006/49/EK irányelv hatályon kívül helyezéséről szóló, 2013. június 26-i 2013/36/EU európai parlamenti és tanácsi irányelvre (1) és különösen annak 131. cikke (18) bekezdésére,
         mivel:
         
                     (1)
                  
                  
                     A Bázeli Bankfelügyeleti Bizottság (BCBS) 2018 júliusában felülvizsgálta a globálisan rendszerszinten jelentős bankok értékelésére vonatkozó módszertant. A felülvizsgált módszertan új mutatót vezetett be a rendszerszintű jelentőség mérésére; ez a kereskedési volumenre vonatkozó mutató a bankcsoport által nyújtott szolgáltatások vagy pénzügyi infrastruktúra helyettesíthetőségét mérő kategóriába tartozik. Az új mutató bevezetése azonban nem befolyásolja az említett kategória súlyát, mivel az új, kereskedési volumenre vonatkozó mutatóhoz rendelt relatív súlyt ellensúlyozza a kötvény- és részvénypiaci mutatóban szereplő, jegyzési garanciával biztosított ügyletek relatív súlyának 6,67 %-ról 3,33 %-ra történő csökkentése. A bankcsoport által nyújtott szolgáltatások vagy pénzügyi infrastruktúra helyettesíthetőségét mérő kategória relatív súlya így továbbra is 20 %-ot tesz ki az egyes szervezetek összesített pontszámában. A felülvizsgált módszertan a biztosítási tevékenységeket is belefoglalta a bankcsoportok rendszerszintű jelentőségének értékeléséhez használt mutatóalapú megközelítésbe. A globálisan rendszerszinten jelentős bankok értékelésére vonatkozó módszertan ezen módosításainak tükröződniük kell az 1222/2014/EU felhatalmazáson alapuló bizottsági rendeletben (2) is.
                  
               
                     (2)
                  
                  
                     Az uniós szintű megállapodás lehetővé tétele érdekében az érintett hatóságoknak legkésőbb minden év szeptember 1-jéig ki kell számítaniuk az Európai Bankhatóság (EBH) által közölt mintában szereplő érintett szervezetek pontszámait.
                  
               
                     (3)
                  
                  
                     A felülvizsgált módszertannak megfelelő adatgyűjtés – amely a kereskedési volumenre vonatkozó mutatóra is kiterjed – 2022 első negyedévében indul. A globálisan rendszerszinten jelentős intézményeket ezért első alkalommal 2022 utolsó negyedévében fogják meghatározni a felülvizsgált keret alapján. Annak érdekében, hogy a felülvizsgált módszertan rendelkezéseinek alkalmazása összhangba kerüljön a felülvizsgált módszertan alkalmazásának kezdőnapjával, e rendeletnek a felülvizsgált módszertan szerinti változásokat tükröző rendelkezéseit 2021. december 1-jétől kell alkalmazni.
                  
               
                     (4)
                  
                  
                     Az (EU) 2019/878 európai parlamenti és tanácsi irányelv (3) módosította a 2013/36/EU irányelvet: az irányelv 131. cikkébe egy olyan kiegészítő összesített pontszámot vezetett be a globálisan rendszerszinten jelentős intézmények tekintetében, amelynél a határokon átnyúló tevékenységekre vonatkozó mutató nem veszi figyelembe az Egységes Szanálási Mechanizmusban részt vevő tagállamok közötti határokon átnyúló tevékenységeket. A kiegészítő összesített pontszám bevezetésére azért került sor, hogy figyelembe vegyék az európai bankunión belüli határokon átnyúló tevékenységű csoportok rendezett módon történő szanálásának lehetőségét. E változás tükrözése érdekében helyénvaló módosítani a határokon átnyúló tevékenységekre vonatkozó mutató alkalmazási körét.
                  
               
                     (5)
                  
                  
                     Az (EU) 2019/878 irányelv lehetővé tette továbbá az illetékes és a kijelölt hatóságok számára, hogy hatékony felügyeleti mérlegeléssel élve egy globálisan rendszerszinten jelentős intézményt magasabb alkategóriából alacsonyabb alkategóriába soroljanak át a kiegészítő összesített pontszám alapján, amely a határokon átnyúló tevékenységekre vonatkozó mutatóban figyelembe veszi az európai bankunió és az Egységes Szanálási Mechanizmus sajátosságait. Mindazonáltal a globálisan rendszerszinten jelentős intézményekhez rendelt rendszerszintű jelentőség túlzott csökkentéséből eredő lehetséges káros hatások enyhítése érdekében – és a felülvizsgált módszertannal összhangban – korlátozó jelleggel elő kell írni, hogy az érintett illetékes és kijelölt hatóságok a globálisan rendszerszinten jelentős intézményeket a kezdeti összesített pontszámnak megfelelő eredeti alkategóriából legfeljebb eggyel alacsonyabb alkategóriába sorolhassák át. Továbbá a Bázeli Bankfelügyeleti Bizottság véleményeivel való összhang biztosítása érdekében a globálisan rendszerszinten jelentős intézmények alacsonyabb alkategóriába való átsorolásával kapcsolatos felügyeleti mérlegelés során megfelelően figyelembe kell venni az említett véleményeket.
                  
               
                     (6)
                  
                  
                     Az 1222/2014/EU felhatalmazáson alapuló rendeletet ezért ennek megfelelően módosítani kell.
                  
               
                     (7)
                  
                  
                     Ez a rendelet az EBH által a Bizottsághoz benyújtott szabályozástechnikai standardtervezeteken alapul.
                  
               
                     (8)
                  
                  
                     Az EBH nyilvános konzultációkat folytatott az e rendelet alapját képező szabályozástechnikai standardtervezetekről, elemezte az azokkal összefüggésben felmerülő lehetséges költségeket és hasznot, továbbá kikérte az 1093/2010/EU európai parlamenti és tanácsi rendelet (4) 37. cikkével összhangban létrehozott banki érdekképviseleti csoport szakvéleményét,
                  
               ELFOGADTA EZT A RENDELETET:
         
            1. cikk
            Az 1222/2014/EU felhatalmazáson alapuló rendelet módosítása
            Az 1222/2014/EU felhatalmazáson alapuló rendelet a következőképpen módosul:
            
                        1.
                     
                     
                        A 2. cikk 1. pontja helyébe a következő szöveg lép:
                        
                                    „1.
                                 
                                 
                                    »érintett szervezet«: EU-szintű anyavállalat, EU-szintű pénzügyi holding társaság anyavállalat vagy EU-szintű vegyes pénzügyi holding társaság anyavállalat által vezetett csoport, vagy olyan intézmény, amely nem leányvállalata valamely EU-szintű anyavállalatnak, EU-szintű pénzügyi holding társaság anyavállalatnak vagy EU-szintű vegyes pénzügyi holding társaság anyavállalatnak;”
                                 
                              
                  
                        2.
                     
                     
                        A 3. cikk (2) bekezdésének helyébe a következő szöveg lép:
                        
                           „(2)   Az érintett hatóság legkésőbb minden év július 31-ig adatot szolgáltat az EBH-nak a joghatósági területén tevékenységi engedéllyel rendelkező minden olyan érintett szervezet mutatóinak értékeiről, amelynek esetében a teljes kitettség mértéke – az 575/2013/EU európai parlamenti és tanácsi rendelet (*1) 429. cikkének (4) bekezdése szerint számított érték – meghaladja a 200 milliárd EUR-t. Az érintett hatóság a mutatók értékeit az alapadatok azon további specifikációinak figyelembevételével gyűjti, amelyeket az EBH az 1093/2010/EU európai parlamenti és tanácsi rendelet (*2) 16. cikke alapján kidolgozott iránymutatásban határoz meg. Az érintett hatóság biztosítja, hogy a mutatók értékei megegyezzenek a Bázeli Bankfelügyeleti Bizottságnak benyújtottakkal.
                        
                        
                           (*1)  Az Európai Parlament és a Tanács 575/2013/EU rendelete (2013. június 26.) a hitelintézetekre és befektetési vállalkozásokra vonatkozó prudenciális követelményekről és a 648/2012/EU rendelet módosításáról (HL L 176., 2013.6.27., 1. o.)."
                        
                        
                           (*2)  Az Európai Parlament és a Tanács 1093/2010/EU rendelete (2010. november 24.) az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.).”"
                        
                     
                  
                        3.
                     
                     
                        A 4. cikk helyébe a következő szöveg lép:
                        
                           „4. cikk
                           Azonosítás
                           
                              (1)   Az érintett hatóság legkésőbb minden év szeptember 1-jéig kiszámítja az EBH által közölt mintában szereplő és joghatósági területén tevékenységi engedéllyel rendelkező érintett szervezetek pontszámait.
                           
                           
                              (2)   Ha az érintett hatóság a hatékony felügyeleti mérlegelés során a 2013/36/EU irányelv 131. cikke (10) bekezdésének a) vagy b) pontjával összhangban egy globálisan rendszerszinten jelentős intézményt alacsonyabb alkategóriából magasabb alkategóriába sorol át, vagy egy érintett szervezetet globálisan rendszerszinten jelentős intézményként jelöl ki, azt legkésőbb minden év november 1-jéig írásban részletesen megindokolja az EBH-nak.
                           
                           
                              (3)   Ha az érintett hatóság a hatékony felügyeleti mérlegelés során a 2013/36/EU irányelv 131. cikke (10) bekezdésének c) pontjával összhangban egy globálisan rendszerszinten jelentős intézményt magasabb alkategóriából alacsonyabb alkategóriába sorol át, azt legkésőbb minden év szeptember 30-ig írásban részletesen megindokolja az EBH-nak.
                           
                           
                              (4)   A (2) bekezdésben említett átsorolás vagy kijelölés az azon naptári évet követő második év január 1-jén lép hatályba, amelyben az érintett hatóságok a 3. cikk (3) bekezdésével összhangban tájékoztatást kaptak a nevezőkről. Ha egy globálisan rendszerszinten jelentős intézményt alacsonyabb alkategóriába sorolnak, mint az előző évi azonosítási eljárás során, a vonatkozó alacsonyabb tőkepuffer-követelmény az átsorolást követő év január 1-jén lép hatályba, kivéve, ha az érintett hatóság hatékony felügyeleti mérlegelés alapján az adott követelmény alkalmazását az e bekezdés első mondatában említett időpontra halasztja.
                           
                           
                              (5)   Egy érintett szervezet globálisan rendszerszinten jelentős intézményként való azonosításakor a szervezet prudenciális konszolidációs körébe tartozó összes jogalanyt figyelembe kell venni, a jogalany-azonosító (LEI) alapján. Az érintett hatóság által azonosított érintett szervezet az azonosítás évét követő év március 1-jéig tájékoztatja az érintett hatóságot csoportszerkezetéről a csoporthoz tartozó összes konszolidált szervezet jogalany-azonosítójának megadásával, ha az rendelkezésre áll. Az érintett szervezet gondoskodik arról, hogy a globális LEI-adatbázisban közzétett csoportszerkezete mindig naprakész legyen.”
                           
                        
                     
                  
                        4.
                     
                     
                        Az 5. cikk a következőképpen módosul:
                        
                                    a)
                                 
                                 
                                    A szöveg a következő (1a) bekezdéssel egészül ki:
                                    
                                       „(1a)   Az (1) bekezdéstől eltérve a 6. cikk (1) bekezdésében, a 6. cikk (2) bekezdésének a), b) és c) pontjában, valamint a 6. cikk (4) bekezdésének a) és b) pontjában említett mutatóértékek magukban foglalják a biztosítási leányvállalatokat is.”
                                    
                                 
                              
                                    b)
                                 
                                 
                                    A (2) bekezdés helyébe a következő szöveg lép:
                                    
                                       „(2)   Az érintett hatóság a mintában szereplő érintett szervezetek pontszámát a kategóriapontok egyszerű átlagaként határozza meg úgy, hogy a helyettesíthetőséget mérő kategória esetében maximálisan 500 bázispont adható.
                                       A csoport által nyújtott szolgáltatások és pénzügyi infrastruktúra helyettesíthetőségét mérő kategória kivételével minden kategóriapontot az adott kategória egyes mutatói értékének és a mutató EBH által közölt nevezőjének hányadosaként kapott értékek egyszerű átlagaként kell meghatározni.
                                       A csoport által nyújtott szolgáltatások és pénzügyi infrastruktúra helyettesíthetőségét mérő kategória pontszámát a kategóriába tartozó mutatóértékek súlyozott átlagaként kell kiszámítani. E célból a 6. cikk (3) bekezdésének a) pontjában említett, letétbe helyezett eszközökre és a 6. cikk (3) bekezdésének b) pontjában említett pénzforgalmi tevékenységre vonatkozó mutatót teljes súllyal kell figyelembe venni, a 6. cikk (3) bekezdésének c) pontjában említett kötvény- és részvénypiaci, jegyzési garanciával biztosított ügyletekre, valamint a 6. cikk (3) bekezdésének d) pontjában említett kereskedési volumenre vonatkozó mutatót pedig 50 %-os súllyal.
                                       A pontszámot bázispontban kell kifejezni és a legközelebbi egész bázispontra kell kerekíteni.”
                                    
                                 
                              
                                    c)
                                 
                                 
                                    A szöveg a következő (5a) és (5b) bekezdéssel egészül ki:
                                    
                                       „(5a)   Az érintett hatóság minden egyes olyan érintett szervezet tekintetében meghatároz egy kiegészítő összesített pontszámot, amely a 806/2014/EU európai parlamenti és tanácsi rendelet (*3) 4. cikkének (1) bekezdésében említett részt vevő tagállamokban határokon átnyúló tevékenységet folytat, amihez az e cikk (2) bekezdésében meghatározott eljárást követi, de az érintett szervezet esetében a 6. cikk (5) bekezdésének a) és b) pontjában említett mutatóértékeket az e bekezdés második albekezdésével összhangban kiszámított mutatókkal váltja fel, és a megfelelő nevezőket az EBH által felülvizsgált nevezőkkel váltja fel.
                                       Az első albekezdés alkalmazásában az érintett hatóság belföldinek tekint minden olyan követelést és kötelezettséget, amely a 806/2014/EU rendelet 4. cikkének (1) bekezdésében említett részt vevő tagállamokban letelepedett szerződő felekkel szemben áll fenn. A 2013/36/EU irányelv 131. cikke (2) bekezdésének a)–d) pontjában említett kategóriák esetében nincs változás, az érintett hatóságnak ugyanazokat az érintett szervezet által bejelentett mutatókat és az EBH által közölt nevezőket kell figyelembe vennie.
                                    
                                    
                                       (5b)   A globálisan rendszerszinten jelentős intézmény magasabb alkategóriából alacsonyabb alkategóriába történő átsorolására vonatkozó, az (5a) bekezdésben említett kiegészítő összesített pontszámon alapuló döntés meghozatalakor a 2013/36/EU irányelv 131. cikke (10) bekezdésének c) pontja szerinti hatékony felügyeleti mérlegelés során értékelni kell, hogy a globálisan rendszerszinten jelentős intézmény csődje kisebb negatív hatást gyakorolna-e a globális pénzügyi piacra és a világgazdaságra. Az értékelésnek adott esetben figyelembe kell vennie a Bázeli Bankfelügyeleti Bizottság által a globálisan rendszerszinten jelentős bankok rendszerszintű jelentőségének értékelésére szolgáló, nyilvánosan elérhető módszertanával összhangban elfogadott véleményeket vagy fenntartásokat.
                                       Az (5a) bekezdésben említett kiegészítő összesített pontszám meghatározó lehet a tekintetben, hogy az érintett hatóság átsorolja-e a globálisan rendszerszinten jelentős intézményt a (3) bekezdésben említett következő alacsonyabb alkategóriába. A globálisan rendszerszinten jelentős intézmény legfeljebb eggyel alacsonyabb alkategóriába sorolható át.
                                    
                                    
                                       (*3)  Az Európai Parlament és a Tanács 806/2014/EU rendelete (2014. július 15.) a hitelintézeteknek és bizonyos befektetési vállalkozásoknak az Egységes Szanálási Mechanizmus keretében történő szanálására vonatkozó egységes szabályok és egységes eljárás kialakításáról, valamint az Egységes Szanálási Alap létrehozásáról és az 1093/2010/EU rendelet módosításáról (HL L 225., 2014.7.30., 1. o.).”"
                        
                                 
                              
                                    d)
                                 
                                 
                                    A (6) bekezdés helyébe a következő szöveg lép:
                                    
                                       „(6)   A (4), (5) és (5b) bekezdésben említett döntéseket kiegészítő mutatókkal kell alátámasztani, amelyek azonban nem lehetnek az érintett szervezet fizetésképtelenségének valószínűségére vonatkozó mutatók. Az ilyen döntéseknek alaposan dokumentált és ellenőrizhető mennyiségi és minőségi információkon kell alapulniuk.”
                                    
                                 
                              
                  
                        5.
                     
                     
                        A 6. cikk (3) bekezdése a következő d) ponttal egészül ki:
                        
                                    „d)
                                 
                                 
                                    kereskedési volumen.”
                                 
                              
                  
                        6.
                     
                     
                        A 7. cikket el kell hagyni.
                     
                  
         
            2. cikk
            Hatálybalépés és alkalmazás
            
               (1)   Ez a rendelet az Európai Unió Hivatalos Lapjában való kihirdetését követő napon lép hatályba.
            
            
               (2)   A 4. pont a) és b) alpontját és az 5. pontot 2021. december 1-jétől kell alkalmazni.
            
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. február 11-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 176., 2013.6.27., 338. o.
         
         
            (2)  A Bizottság 1222/2014/EU felhatalmazáson alapuló rendelete (2014. október 8.) a 2013/36/EU európai parlamenti és tanácsi irányelvnek a globálisan rendszerszinten jelentős intézmények azonosítására és a globálisan rendszerszinten jelentős intézmények alkategóriáinak meghatározására alkalmazott módszertan részletes leírására vonatkozó szabályozástechnikai standardok tekintetében történő kiegészítéséről (HL L 330., 2014.11.15., 27. o.).
         
            (3)  Az Európai Parlament és a Tanács (EU) 2019/878 irányelve (2019. május 20.) a 2013/36/EU irányelvnek a mentesített szervezetek, a pénzügyi holding társaságok, a vegyes pénzügyi holding társaságok, a javadalmazás, a felügyeleti intézkedések és hatáskörök, valamint a tőkefenntartási intézkedések tekintetében történő módosításáról (HL L 150., 2019.6.7., 253. o.)
         
            (4)  Az Európai Parlament és a Tanács 1093/2010/EU rendelete (2010. november 24.) az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.).